## Cinema Jove presenta ‘Pequeños calvarios’ de Javier Polo i conversa amb el cineasta romanés Radu Jude

*** El primer llarg de ficció de Polo Gandía tindrà la seua estrena valenciana en Cinema Jove en el Teatre Principal
* Radu Jude celebrarà una trobada amb la premsa i el públic en la sala 7 de l’Edifici Rialto, mentres seguixen les projeccions de les seccions oficials i paral·leles**

El Festival Internacional de Cinema de València Cinema Jove, organitzat per la Conselleria d’Educació, Cultura, Universitats i Ocupació, a través de l’Institut Valencià de Cultura (IVC), acull el dijous 26 de juny l’estrena davant el públic valencià de *Pequeños calvarios*, en el Teatre Principal, a les 19:00 hores.

Es tracta del debut en la ficció del director i productor Javier Polo Gandia, que no és la primera vegada que participa en Cinema Jove. Després d’una trajectòria en el documental amb obres com *El misterio de Pink Flamingo* (2020) o *El ascensor* (2015), Polo Gandía fa el salt a la ficció amb una comèdia surrealista amb un repartiment de luxe encapçalat per Arturo Valls, Andrea Duro, Enrique Arce, Vito Sanz, Pablo Molinero i Marta Belenguer entre altres. Amb el curtmetratge *Una terapia de mierda* (2023), Javier Polo, va guanyar el Feroz Cinema Jove 2023 al millor curtmetratge.

D’altra banda, en la Sala 7 de l’Edifici Rialto, a les 10:30 hores, Cinema Jove celebrarà una trobada amb el premi Lluna de València de la 40a edició, Radu Jude. El cineasta conversarà amb el director del festival, Carlos Madrid, sobre la seua carrera, l’impacte del cine en la seua vida i com entén el present i futur del sèptim art. A la vesprada, el director romanés presentarà el seu film *No me importa ser bárbaro* (2018), a les 17:00 hores en la Filmoteca.

**Primeres vegades amb IKEA**

Així mateix, a les 20:00 hores, també en la sala 7 de l’Edifici Rialto, Cinema Jove projectarà els curtmetratges seleccionats en el concurs IKEA ‘Primeres vegades’. Es tracta d’un certamen desenrotllat juntament amb IKEA València i celebrat en l’àmbit del festival, en el qual han participat pel·lícules i creadors de tota Espanya, amb un mateix fil conductor: les primeres vegades, ja siguen les primeres mudances, els primers amors o els primers comiats.

Els curts seleccionats són *Qué será, será* d’Honorato Ruiz; *Para ti*, d’Alex Orbegozo Gomeza; *Superhost* de Joan Alamar; *Misión secreta* de Pedro Verdún; *ON/OFF* de Sara Mírez i *Pequeño* de Meka Ribera i Álvaro G. Company. El guanyador s’emportarà un bo de 300 euros d’IKEA València que serà entregat el dia 3 de juliol, després de la projecció dels curts en la mateixa botiga.

**Maternitat i amistat**

Dins de la Secció Oficial de Llargmetratges, la Filmoteca Valenciana projecta, a les 20.15 hores, *Montages of a Modern Motherhood* (2024) d’Oliver Chan Siu-kuen. Es tracta d’un drama que narra el dia a dia d’una mare d’un primer fill i que va participar en els festivals de Tòquio i Busán, a més de ser nominat als Hong Kong Film Awards 2025.

“Ser mare pareix que és un punt cec en la igualtat de gènere: la societat idealitza i celebra la maternitat d’una manera que dona per descomptats tots els sacrificis que fan les mares”, explica Siu-kuen.

“Estic decidida a visibilitzar estos problemes a través d’esta pel·lícula i, al mateix temps, enviar una forta abraçada a totes les mares que lluiten”, assenyala la realitzadora hongkonesa.

Dins del cicle Selecció de Llunes, la Filmoteca projecta, a les 22:30 hores, *Mi mejor amigo* (2021), de Ferit Karahan. Este cicle, que arreplega les pel·lícules recents guanyadores del Premi Lluna de València al millor llargmetratge, presenta en esta ocasió la història d’amistat de dos alumnes d’un internat per a xiquets i adolescents kurds a les muntanyes d’Anatòlia.

**Dijous de controvèrsia**

Durant la jornada del dijous, el cicle ‘High School 5t curs’, dedicat a pel·lícules ambientades en instituts, presenta *Bully* (2001), del controvertit Larry Clark, responsable de clàssics subversius del cinema adolescent com *Kids* (1995) o *Ken Park* (2002). Basada en fets reals, *Bully* retrata la sòrdida relació de dos amics que fan tripijocs amb drogues i sexe telefònic. La projecció és a les 22:30 hores, en l’Espai Turia de la plaça Viriat.

Una altra figura controvertida, però en l’àmbit musical, Bad Gyal, protagonitza el documental ‘La Joia: Bad Gyal’ (2024) dirigit pel castellonenc David Camarero, que es projecta en el Centre del Carme, a les 22:30 hores. El documental seguix el procés de creació del primer àlbum de la cantant catalana, amb el qual va passar de ser coneguda en el món de la música urbana a ser reconeguda com una de les figures més prominents del *dancehall* a escala internacional.

Fecha: 25/06/2025